


 МОТИВИ
към проекта на Наредба за изменение и допълнение на 
Наредба № 5 от 29.10.2019 г. за критериите, условията и реда за награждаване на спортисти, треньори и длъжностни лица, издадена от министъра на младежта и спорта (oбн., ДВ, бр. 88 от 2019 г., изм. и доп., бр. 103 от 2021 г., бр. 81 от 2023 г. и бр. 88 от 2024 г.)

1. Причини, които налагат издаването: 
1.1 В действащата Наредба № 5 от 29.10.2019 г. за критериите, условията и реда за награждаване на спортисти, треньори и длъжностни лица, издадена от министъра на младежта и спорта (oбн., ДВ, бр. 88 от 2019 г., изм. и доп., бр. 103 от 2021 г., бр. 81 от 2023 г., бр. 88 от 2024 г.) (Наредба № 5 от 2019 г.) размерите на паричните награди за спортисти, треньори и длъжностни лица са определени в лева. 
Въвеждането на еврото като официална парична единица в Република България, считано от 01.01.2026 г. изисква действащите нормативни актове в страната да бъдат приведени в съответствие с новата валута.
С преходните и заключителни разпоредби на Закона за въвеждане на еврото в Република България (ПЗР на ЗВЕРБ), и по-конкретно в § 6, е предвидено задължение за държавните органи в 6-месечен срок от влизането в сила на закона да приемат необходимите изменения и допълнения на подзаконови нормативни актове във връзка с въвеждането на еврото като парична единица. 
В тази връзка е изготвен настоящият проект на акт.

На следващо място:
1.2 В някои олимпийски спортове в индивидуалните дисциплини и категории, например спорта лека атлетика, има праг на квотите за участие в световни и европейски първенства, който е по-малък от 20 (включително) на световни първенства и 16 (включително) на европейски. Съгласно чл. 8, т. 1, б. “б” от Наредба № 5 от 2019 г. спортистите с недостатъчна конкуренция могат да получат до 50 % от определения максмален размер.  В елитните спортове самият факт, че е постигнато класиране сред малкото притежатели на квота, е огромен успех. В тази връзка е идентифицирана необходимост от създаване на разпоредба (чл. 8, т. 4), съгласно която спортистите от олимпийски спортове в индивидуалните дисциплини и категории с праг на квотите за участие да могат да получат до 100 % от определения максимален размер, предвид постигнатите си успехи. За удостоверяване на прага на квотите, спортната федерация ще е необходимо да предостави документ, издаден от съответната международна спортна организация (чл. 17, ал. 1, т. 8).  
1.3 Допускане на изключение от предвидените в чл. 19 случаи. 
Чл. 19, т. 2 и т. 3 изключва възможността за награждаване на спортисти участвали в състезания, чийто ранг е различен от посочения в чл. 2, ал. 1 и/или не отговарят на изискванията на чл. 15 и отборни класирания на спортисти в индивидуалните спортове, когато не са включени като дисциплина в програмата на олимпийските игри. В резултат, има случаи, в които  един изключителен резултат (световен рекорд или историческа титла) не може да бъде награден, предвид че класирането е постигнато в състезание, различно от упоменатите в чл. 2, ал. 1 или е постигнато в отборно класиране в индивидуалните спортове.
С проекта на акт се предлагат изменения в чл. 19, т. 2 и 3, съгласно които разпоредбите се прилагат, с изключение на случаите по чл. 3, ал. 1. 
1.4 Въвеждане на изискване за изготвяне на отделно предложение за награждаване за всяко състезание.
 Предложеното изменение цели създаване на ясна проследимост на взетите решения от управителните и треньорските съвети на спортните федерации и одобрените параметри на наградите за всяко състезание. За различните състезания има различни изисквания за награждаване съгласно Наредба № 5 от 2019 г., което създава трудност при разглеждането на представените предложения, когато те са направени за повече от едно състезание.
1.5 Необходимост от промяна в допълнителните разпоредби на наредбата:
В § 1, т. 2 от допълнителните разпоредби се предлага изменение, съгласно което треньорите по физическа кондиция да бъдат заличени от текста, дефиниращ понятието „длъжностни лица“ по смисъла на наредбата. 
Основната причина за предлаганата промяна е необходимостта от привеждане на Наредба № 5 от 2019 г. в съответствие с актуалната нормативна уредба и по-конкретно с Наредба № 1 от 04.02.2019 г. за треньорските кадри, издадена от министъра на младежта и спорта (oбн., ДВ, бр. 13 от 2019 г., изм. и доп., бр. 91 от 2020 г., бр. 17 от 2021 г., бр. 15 от 2022 г., бр. 94 от 2022 г., бр. 17 от 2023 г. и бр. 109 от 2025 г.) (Наредба № 1 от 2019 г.). С текста на чл. 3, ал. 3, т. 2 от Наредба № 1 от 2019 г. се регламентира специализираната треньорска дейност по „кондиционна подготовка“. Това позволява на тези специалисти да бъдат вписвани в Регистъра на треньорските кадри по чл. 9, ал. 1, т. 4 от Закона за физическото възпитание и спорта (ЗФВС). Поради тази причина терминът „треньори по физическа кондиция“ в § 1, т. 2 от допълнителните разпоредби  на Наредба № 5 от 2019 г. става излишен и терминологично неточен, тъй като тези лица вече попадат в общата категория „треньори“, дефинирана в § 1, т. 5.
В § 3 от допълнителните разпоредби думите „в български левове“ се заличават, предвид въвеждането на еврото като официална парична единица в Република България, считано от 01.01.2026 г.
Предвид въвеждането на еврото като официална парична единица в Република България, считано от 01.01.2026 г. с проекта на акт се изменя и Приложението към чл. 2, ал. 1, чл. 4, ал. 1 и 2, чл. 15 и § 1, т. 4. като се определят нови размери на наградите в евро.
С проекта на акт са предвидени и някои технически изменения, които не засягат съществото (материалното право) на регламентираните отношения и имат за цел да подобрят яснотата, логиката и правната прецизност на документа.
2. Цели на проекта на наредба:
Промяната има за цел да осигури:
· определяне на нови размери на наградите в евро;
· правна яснота и предвидимост относно размера на паричните стимули;
· съответствие на подзаконовата уредба с новата парична валута;
· непрекъснатост на държавната политика за стимулиране на високите спортни постижения;
· избягване на неблагоприятни ефекти за наградените лица, които биха могли да възникнат при механично математическо закръгляване надолу;
· необходимостта от запазване на мотивацията на спортистите; 
· осигуряване на възможност за получаване на до 100 % от определения максимален размер на подпомагането за спортисти, постигнали високи успехи в условия на силно рестриктивни международни квоти;
· отчитане на обстоятелството, че класирането в първенство с ограничен достъп е само по себе си изключително постижение;
· въвеждане на изискване за удостоверяване на квотния принцип чрез документ, издаден от съответната международна спортна организация, което изключва субективизма при вземане на решения;
· да се създаде възможност за награждаване на отборни класирания в индивидуални спортове, които често са плод на огромни усилия и имат сериозен принос за имиджа на страната;
· съответствие между подзаконовите нормативни актове в системата на физическото възпитание и спорта.

3. Очаквани резултати от прилагането на нормативния акт:
3.1 Приемането на предложените изменения ще доведе до:
· привеждане на Наредба № 5 от 2019 г. в съответствие с ЗВЕРБ ; 
· нови размери на наградите в евро; 
· конкретност при определяне и изплащане на наградите; 
· запазване на мотивационния ефект на държавните стимули в спорта; 
3.2 С приемането на наредбата ще се оптимизира системата за стимулиране на елитните спортисти. Това ще доведе до повишаване на мотивацията в дисциплини, в които конкуренцията е концентрирана в тесен световен или европейски елит и ще гарантира, че българските спортисти не са ощетявани финансово поради специфичните регламенти на международните федерации.
3.3 С приемането на допълнението ще се осъществи по-висока степен на мотивация за спортистите в индивидуални дисциплини да се борят за високи отборни класирания, както и на спортисти, взимащи участие в спортни състезания с ранг различен от посочения в чл. 2, ал. 1 от Наредба № 5. 

4. Финансови и други средства, необходими за прилагането на наредбата:
 	За прилагането на проекта на акт не са необходими допълнителни разходи/трансфери/други плащания, които да бъдат одобрени по бюджета на Министерството на младежта и спорта за сметка на бюджети по държавния бюджет. 
Предложените изменения ще се изпълняват в рамките на утвърдените средства по бюджета на Министерството на младежта и спорта за съответната година.  
Предложеният проект на акт не води до въздействие върху държавния бюджет. 

[bookmark: _GoBack]5. Съответствие с правото на Европейския съюз:
 	С проекта не се предвижда въвеждане на европейско законодателство, поради което не следва да се изготвя анализ за съответствие с правото на Европейския съюз и не е приложена таблица за съответствие с европейското право. 

ДОЦ. ДИМИТЪР ИЛИЕВ
МИНИСТЪР НА МЛАДЕЖТА И СПОРТА

